Amnesty International i Grønland protesterer nu over behandlingen af den 15-årige dreng, der har tilstået drabet på en ældre kvinde i Aalborg - protesten er sendt til Folketingets Ombudsmand. Den grønlandske dreng blev i sidste uge varetægtsfængslet i fire uger. Han tilstod at have voldtaget og dræbt den 85 årige Gerda Møller i Sct. Josephparken på Kastetvej i Aalborg i pinsen. Amnesty International kritiserer blandt andet, at dommeren i Aalborg Byret valgte at holde grundlovsforhøret for åbne døre uden hensyn til den unge mands alder - selv om både forsvarer og anklager havde anbefalet lukkede døre. Det fortæller P4 Nordjylland Samtidig mener Amnesty, at drengen burde have haft en grønlandsk bisidder under afhøringen, ligesom man savner svar på, om han var blevet orienteret om, at det var hans ret at svare på grønlandsk. Protesten bakkes op af det grønlandske parti IA, der nu vil tage sagen op. Det oplyser KNR Grønlands Radio.

Referat:
Han burde have haft grønlandsk bisidder, mener Amnesty International i Grønland